Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

**ЗАКОН**

**о организацији и надлежности државних органа за борбу против високотехнолошког криминала**

„Службенигласник РС“, бр. 61 од 18. јула 2005, 104 од 16. децембра 2009.

I. УВОДНЕ ОДРЕДБЕ

Члан 1.

Овим законом уређује се образовање, организација, надлежност и овлашћења посебних организационих јединица државних органа ради откривања, кривичног гоњења и суђења за кривична дела одређена овим законом.

Члан 2.

Високотехнолошки криминал у смислу овог закона представља вршење кривичних дела код којих се као објекат или средство извршења кривичних дела јављају рачунари**, рачунарски системи\***, рачунарске мреже, рачунарски подаци, као и њихови производи у материјалном или електронском облику.

Под производима у електронском облику посебно се подразумевају рачунарски програми и ауторска дела која се могу употребити у електронском облику.

Изрази:**рачунар,\***рачунарски податак, рачунарски програм, рачунарски вирус**, рачунарски систем\*** и рачунарска мрежа користе се у овом закону и имају значење у смислу одредаба **Кривичног законика\***.

\*Службенигласник РС, број 104/2009

**Члан 3.\***

**Овај закон примењује се ради откривања, кривичног гоњења и суђења за:\***

**1) кривична дела против безбедности рачунарских података одређена Кривичним закоником;\***

**2) кривична дела против интелектуалне својине, имовине, привреде и правног саобраћаја, код којих се као објекат или средство извршења кривичних дела јављају рачунари, рачунарски системи, рачунарске мреже и рачунарски подаци, као и њихови производи у материјалном или електронском облику, ако број примерака ауторских дела прелази 2000 или настала материјална штета прелази износ од 1.000.000 динара;\***

**3) кривична дела против слобода и права човека и грађанина, полне слободе, јавног реда и мира и уставног уређења и безбедности Републике Србије, која се због начина извршења или употребљених средстава могу сматрати кривичним делима високотехнолошког криминала, у складу са чланом 2. став 1. овог закона.\***

\*Службенигласник РС, број 104/2009

II. ОРГАНИЗАЦИЈА И НАДЛЕЖНОСТ ДРЖАВНИХ ОРГАНА

**1. Посебно тужилаштво**

Члан 4.

За поступање у предметима кривичних дела из члана 3. овог закона надлежно је **Више\*** јавно тужилаштво у Београду за територију Републике Србије.

У **Вишем\*** јавном тужилаштву у Београду образује се посебно одељење за борбу против високотехнолошког криминала (у даљем тексту: Посебно тужилаштво).

Ако овим законом није другачије одређено, на Посебно тужилаштво примењују се одредбе закона којим се уређује јавно тужилаштво.

\*Службенигласник РС, број 104/2009

Члан 5.

Радом Посебног тужилаштва руководи посебни тужилац за високотехнолошки криминал (у даљем тексту: Посебни тужилац).

Посебног тужиоца поставља Републички јавни тужилац из реда **\*** заменика јавних тужилаца који испуњавају услове за избор за заменика **вишег\*** јавног тужиоца, уз писмену сагласност лица које се поставља. Предност имају **\*** заменици јавних тужилаца који поседују посебна знања из области информатичких технологија.

Посебни тужилац поставља се на четири године и може бити поново постављен.

Републички јавни тужилац пре постављења Посебног тужиоца доноси решење о упућивању тог лица у Посебно тужилаштво.

Посебног тужиоца Републички јавни тужилац може разрешити и пре истека времена на које је постављен.

По престанку функције Посебни тужилац враћа се на функцију коју је вршио пре постављења.

\*Службенигласник РС, број 104/2009

Члан 6.

Посебни тужилац има права и дужности као јавни тужилац.

Кад дође до сазнања да се у једном кривичном предмету ради о случајевима предвиђеним у члану 3. овог закона, Посебни тужилац се у писменој форми обраћа Републичком јавном тужиоцу, захтевајући од њега да му повери или пренесе надлежност.

*Члан 7.*

*Брисан је (види члан 5. Закона – 104/2009-6*)

Члан 8.

Републички јавни тужилац може, на предлог Посебног тужиоца, да упути у Посебно тужилаштво **\***заменика јавног тужиоца, уз писмену сагласност упућеног лица.

Упућивање из става 1. овог члана траје најдуже две године, а може бити продужено одлуком Републичког јавног тужиоца, на предлог Посебног тужиоца, уз писмену сагласност упућеног лица.

\*Службенигласник РС, број 104/2009

**2. Служба за борбу против високотехничког криминала**

Члан 9.

Ради обављања послова органа унутрашњих послова у вези са кривичним делима из члана 3. овог закона, образује се у оквиру министарства надлежног за унутрашње послове служба за борбу против високотехнолошког криминала (у даљем тексту: Служба).

Служба поступа по захтевима Посебног тужиоца, у складу са законом.

Министар надлежан за унутрашње послове, по прибављеном мишљењу Посебног тужиоца, поставља и разрешава старешину Службе и ближе уређује њен рад, у складу са законом.

**3. Надлежност и организација судова**

Члан 10.

За поступање у предметима кривичних дела из члана 3. овог закона надлежан је **Виши\*** суд у Београду, за територију Републике Србије.

За одлучивање у другом степену надлежан је **Апелациони суд у Београду\***.

\*Службенигласник РС, број 104/2009

Члан 11.

У **Вишем\*** суду у Београду за поступање у предметима кривичних дела из члана 3. овог закона образује се **Одељење\*** за борбу против високотехнолошког криминала (у даљем тексту: **Одељење\***).

Судије у **Одељење\*** распоређује председник **Вишег\*** суда у Београду из реда судија тог суда, уз њихову сагласност. Предност имају судије које поседују посебна знања из области информатичких технологија.

Председник **Вишег\*** суда у Београду може распоредити у **Одељење\*** и судије других судова упућених на рад у тај суд, уз њихову сагласност.

Распоређивање из **става 2.\***овог члана траје најдуже две године, а може бити продужено одлуком председника **Вишег\*** суда у Београду, уз писмену сагласност распоређеног лица.

\*Службенигласник РС, број 104/2009

III. СРЕДСТВА ЗА РАД

Члан 12.

Министарство надлежно за послове правосуђа обезбеђује одговарајуће просторије и све друге техничке услове потребне за ефикасан рад Посебног тужилаштва и **Одељења\***.

\*Службенигласник РС, број 104/2009

Члан 13.

Средства за рад Посебног тужилаштва, Службе и **Одељења\*** обезбеђују се у буџету Републике Србије.

\*Службенигласник РС, број 104/2009

IV. ПРЕЛАЗНА И ЗАВРШНА ОДРЕДБА

Члан 14.

Кривични поступци за кривична дела из члана 3. овог закона у којима је оптужница ступила на правну снагу до дана ступања на снагу овог закона окончаће се пред судовима који су били стварно и месно надлежни пре ступања на снагу овог закона.

Члан 15.

Овај закон ступа на снагу осмог дана од дана објављивања у „Службеном гласнику Републике Србије”.

**ОДРЕДБЕ КОЈЕ НИСУ УНЕТЕ У „ПРЕЧИШЋЕН ТЕКСТ“ ЗАКОНА**

*Закон о изменама и допунама Закона о организацији и надлежности државних органа за борбу против високотехнолошког криминала: „Службенигласник РС“, број 104/2009-6*

**Члан 10.**

**Кривични поступци за кривична дела из члана 2. овог закона, у којима је донето решење о спровођењу истраге, односно у којима је оптужница ступила на правну снагу до дана ступања на снагу овог закона, окончаће се пред судовима који су били стварно и месно надлежни пре ступања на снагу овог закона.**

**Члан 11.**

**Овај закон ступа на снагу осмог дана од дана објављивања у „Службеном гласнику Републике Србије”, изузев одредаба чл. 3. до 9. овог закона које ступају на снагу 1. јануара 2010. године.**